આ મનોવૈજ્ઞાનિક થ્રિલરમાં એ સપનાં અને વાસ્તવિકતા વચ્ચે સપડાયેલો ચાળીસીમાં જસ્ટ પ્રવેશેલો રાજીવ કૌલ બન્યો છે. રાજીવ નવી દિલ્હીમાં પોતાની ઍડવર્ટાઈઝિંગ એજન્સી ચલાવે છે, પૈસેટકે ખૂબ સુખી છે. ઘરમાં નિરુપદ્રવી, સુશીલ ઘરવાળી છે, બે બાળકો છે. ફિલ્મ ઓપન થાય છે રાજીવના ચાળીસમી બર્થડે પાર્ટીથી. સૌ મિત્રો રાજીવના બંગલા પર ભેગા થયા છે. પત્ની-બાળકો નાદુરસ્ત તબિયતવાળાં વડીલને ઘેર ગયાં છે. રાજીવ બર્થડે કેકને કટ કરે છે. પછી શરાબની પ્યાલી ફરવા માંડે છે. મોડી રાતે સૌ ઘરભેગા થાય છે, પણ રાજીવના એક ખાસ દોસ્તની રૂપાળી દોસ્ત સૅન્ડી (નોરા ફતેહી) કશુંક ડિસ્કસ કરવાના બહેને રોકાઈ જાય છે. બન્ને વચ્ચે, ‘સમજી ગયાને?’ ટાઈપનું થવાનું જ હોય છે ત્યાં સૅન્ડી અકસ્માત મૃત્યુ પામે છે. ડઘાઈ ગયેલો રાજીવ એન્કઝાઈટીની ગોળીની ને દારૂની બાટલી ખાલી કરીને પોઢી જાય છે. સવારે ઊઠે છે ત્યારે ખબર પડે છે કે આખ્ખી વાત એક બૅડ ડ્રીમ હતું કેમ કે ઘરમાં બધું નૉર્મલ છે. સૅન્ડીની લાશ નથી, ઘરનોકર બ્રેકફાસ્ટ તૈયાર કરી રહ્યો છે, એક કેટરરવાળો આવીને રાતે થનારી રાજીવની બર્થડે પાર્ટી માટે ઍડવાન્સ લઈ જાય છે… આનો અર્થ એ કે રાતે સપનામાં બન્યું એ હવે બનવાનું છે કે શું? રાજીવ ઑફિસે પહોંચે છે અને ત્યાર બાદ એક પછી એક વિચિત્ર કહેવાય એવા પ્રસંગ બનતા રહે છે. રાજીવને ખાતરી થઈ જાય છે કે રાતે જોયેલું દુઃસ્વપ્ન સાચું પડવાનું છે. શું એવું બનશે? કે પછી આ બધા એના મનના તરંગ છે, કેવળ કલ્પના જ છે?